text: Her cyklede seks-årig dreng rundt
  26 april 2017 kl. 19.52
  På en af de mest trafikerede gader i Esbjerg cyklede en lille dreng frejdigt på sin sorte to-hjulede cykel. En politipatrulje kørte ham hjem til forældrene, som havde ledt efter ham i halvanden time.
  Flere bilister ringede til politiets vagtcental,  der ligger ved Frodesgade. Så en patrulje var hurtigt fremme.
  - Da de kom derud, cyklede han midt på gaden, fortæller vagtchef Erik Lindholdt, Syd- og Sønderjyllands Politi til TV SYD. Han kunne ikke rigtig fortælle, hvor gammel han var, og  han viste skiftevis fire og fem fingre frem for at fortælle sin alder til politiet.
  Det viste sig dog, at han er seks år. På bagsædet i en patruljevogn fandt han hjem til bopælen, som ligger 2½ kilometer fra det sted, hvor han blev fundet.
  - Hans forældre havde ledt efter ham i halvanden time, oplyser vagtchefen. Så de var meget glade, da vi afleverede ham  i god behold.
  Drengen kunne fortælle, at han hed "Jusef". Sådan staves det dog ikke, men Jyousef. Politiet har ikke oplyst, hvilken nationalitet familien har.
  